P. Hrušovský, podpredseda NR SR: (2002-01-29):
Prvý vystúpil pán poslanec Tkáč, ktorý žiada doplniť program 54. schôdze o správu vlády o financovaní poskytovania zdravotníckej starostlivosti neštátnymi zdravotníckymi zariadeniami. Prosím, prezentujme sa a hlasujme. (Hlasovanie.) Prítomných je 122 poslancov, za návrh 79, proti 4, zdržalo sa 37, nehlasovali 2. Návrh sme schválili. Druhý návrh podal pán poslanec Paška, ktorý žiada zaradiť na záver rokovania 54. schôdze informáciu ministra hospodárstva o pochybnom predaji akcií Východoslovenských železiarní Košice. Prosím, prezentujme sa a hlasujme. (Hlasovanie.) Prítomných je 122 poslancov, za 75, proti 11, zdržalo sa 32, nehlasovali 4. Konštatujem, že návrh sme schválili. Pán poslanec Juriš žiada, aby sme ako bod 13 prerokovali návrh výboru pre pôdohospodárstvo, ktorým sa mení a dopĺňa zákon 239/2001 o spotrebnej dani z minerálnych olejov, ako bod č. 13. Prosím, prezentujme sa a hlasujme. (Hlasovanie.) Prítomných je 123 poslancov, za 80, proti 10, zdržalo sa 31, nehlasovali 2. Návrh sme schválili. Ďalej pán poslanec Juriš žiada Národnú radu, aby na tejto schôdzi Národnej rady boli zaradené a prerokované body, ktoré sme prerokúvali v minulosti pod zjednodušeným názvom ako zelené správy, ako bod 71, 72 a 73. Prosím, prezentujme sa a hlasujme. (Hlasovanie.) Prítomných je 122 poslancov, za 65, proti 17, zdržalo sa 38, nehlasovali 2. Návrh sme schválili. Pán poslanec Bárdos žiada, aby sme z rokovania 54. schôdze vypustili bod 7. Hlasujeme. (Hlasovanie.) Prítomných je 122 poslancov, za 23, proti 59, zdržalo sa 34, nehlasovalo 6. Návrh sme neschválili. Pán poslanec Rusnák navrhuje, aby sme bod 7 zaradili na rokovanie schôdze Národnej rady ako 3. bod rokovania v utorok na budúci týždeň po voľbe kandidátov na sudcov Ústavného súdu a po odhlasovaní zákona o zmiernení niektorých majetkových krívd spôsobených náboženským spoločnostiam a cirkvám. Prosím, prezentujme sa a hlasujme. (Hlasovanie.) Prítomných je 124 poslancov, za 64, proti 37, zdržalo sa 16, nehlasovalo 7. Návrh sme schválili. Ďalej podal pán poslanec Jarjabek, aj keď v inom poradí, teda nie naraz sedem pozmeňujúcich návrhov, poprosil by som, aby sme hlasovali o jednotlivých návrhoch, aj keď boli podané rôzne, teraz. Prvý pozmeňujúci návrh: Národná rada Slovenskej republiky žiada ministra financií, aby podal informáciu o problémoch v súvislosti s nepripravenosťou a zmätočnými krokmi orgánov štátnej správy pri zbere majetkových priznaní. Národná rada žiada informáciu o výške neefektívnych nákladov, ktoré daňové úrady stálo zabezpečovanie tlače a distribúcie zbytočných tlačív a neštandardných režimov výroby (špeciálna distribúcia a rýchlostné príplatky). Prosím, prezentujme sa a hlasujme. (Hlasovanie.) Prítomných je 124 poslancov, za 48, proti 31, zdržalo sa 37, nehlasovalo 8. Návrh sme neschválili. Druhý návrh. Národná rada žiada ministra kultúry o predloženie informácie o krokoch vlády na zabezpečenie pôsobenia verejnoprávnych médií zo zákona. Hlasujeme, páni poslanci. (Hlasovanie.) Prítomných je 124 poslancov, za 55, proti 20, zdržalo sa 44, nehlasovalo 5. Návrh sme neschválili. Tretí návrh. Národná rada žiada ministra kultúry predložiť plénu súhrnnú informáciu o konkrétnej výške podpory kultúrnych inštitúcií a projektov na podporu kultúry národnostných menšín od roku 1999 vrátane prostriedkov poskytnutých z prostriedkov štátneho fondu kultúry Pro Slovakia a účelových transferov ministerstva a vlády. Hlasujeme. Prezentujme sa a hlasujme. (Hlasovanie.) Prítomných je 122 poslancov, za 58, proti 18, zdržalo sa 42, nehlasovali 4. Návrh sme neschválili. Ďalší návrh. Národná rada žiada ministra kultúry podať plénu informáciu o prírastkoch zbierkových fondov slovenských štátnych múzeí a galérií od roku 1999 s rozčlenením na diela získané kúpou a iným spôsobom. Prezentujme sa a hlasujme. (Hlasovanie.) Prítomných je 123 poslancov, za 49, proti 21, zdržalo sa 44, nehlasovalo 9. Návrh sme neschválili. Ďalší návrh. Národná rada žiada ministra kultúry podať plénu informáciu o stave prípravy zákona o vrátení kultúrnych pamiatok, ktorý je menovitou úlohou ministerstva kultúry v rámci integračného procesu. Národná rada súčasne žiada o predloženie zoznamu diel, zbierok a dokumentov, ktorých sa bude zákon po nadobudnutí účinnosti týkať, a informáciu o stave rokovaní so súčasnými neoprávnenými držiteľmi týchto predmetov, zbierok a diel o postupe pri ich vydaní. Hlasujeme, páni poslanci. (Hlasovanie.) Prítomných je 124 poslancov, za 54, proti 17, zdržalo sa 46, nehlasovalo 7. Návrh sme neschválili. Ďalší návrh. Národná rada žiada vedenie Národnej rady, aby vstúpilo do rokovania s vedením Slovenskej televízie ohľadne záznamov a prenosov STV z rokovania Národnej rady Slovenskej republiky z dôvodov, že Slovenská televízia rezignovala na svoj verejnoprávny charakter v rámci verejnej služby podľa Ústavy Slovenskej republiky, zákona o vysielaní a retransmisii a zákona o slobodnom prístupe k informáciám. Prosím, prezentujme sa a hlasujme. (Hlasovanie.) Prítomných je 125 poslancov, za 58, proti 21, zdržalo sa 36, nehlasovalo 10. Návrh sme neschválili. Posledný návrh pána poslanca Jarjabka je, aby Slovenská televízia prerokúvanie bodu 7 vysielala v priamom prenose, keďže ide o bod s veľkým medzinárodným aspektom. Hlasujeme, páni poslanci. (Hlasovanie.) Prítomných je 125 poslancov, za 48, proti 17, zdržalo sa 48, nehlasovalo 12. Návrh sme neschválili. Ďalší návrh podal pán poslanec Volf, ktorý žiada, aby sme bod 92 predsunuli a prerokovali ako 55. bod 54. schôdze Národnej rady. Hlasujeme, páni poslanci. (Hlasovanie.) Prítomných je 119 poslancov, za 68, proti 6, zdržalo sa 39, nehlasovalo 6. Návrh sme schválili. Ďalší návrh podal pán poslanec Osuský, ktorý žiada, aby na 54. schôdzi Národnej rady Slovenskej republiky bola prerokovaná tlač 1295, pod ktorou je návrh Zmluvy medzi Slovenskou republikou a registrovanými cirkvami, a aby tento návrh zmluvy bol prerokovaný v utorok 12. februára 2002. Prezentujme sa a hlasujme. (Hlasovanie.) Prítomných je 120 poslancov, za 78, proti 5, zdržalo sa 27, nehlasovalo 10. Návrh sme schválili. Ďalšie návrhy podal pán poslanec Delinga. Tie sme schválili pri schvaľovaní návrhov pána poslanca Juriša. Pán poslanec Nagy žiada, aby bol bod 107 vypustený z rokovania 54. schôdze Národnej rady. Prezentujme sa a hlasujme. (Hlasovanie.) Prítomných je 123 poslancov, za 30, proti 49, zdržalo sa 38, nehlasovalo 6. Konštatujem, že návrh sme neschválili. Pán poslanec Prokeš žiada, aby bod 16 bol prerokovaný, ak nepríde na rokovanie do stredy, v piatok tento týždeň. Prosím, prezentujme sa a hlasujme. (Hlasovanie.) Prítomných je 121 poslancov, za 89, proti 3, zdržalo sa 20, nehlasovalo 9. Návrh sme schválili. Pán poslanec Cuper žiada zaradiť bod všeobecná rozprava o stave v slovenských médiách. Prezentujme sa a hlasujme. Prezentácia. (Hlasovanie.) Prítomných je 121 poslancov, za 52, proti 28, zdržalo sa 32, nehlasovalo 9. Návrh sme neschválili. Pán poslanec Šepták navrhuje, aby Národná rada prijala uznesenie, ktorým žiada vládu Slovenskej republiky o vypovedanie Základnej zmluvy medzi Slovenskou republikou a Maďarskou republikou o priateľstve a dobrých susedských vzťahoch. Prezentujme sa a hlasujme. (Hlasovanie.) Prítomných je 116 poslancov, za 8, proti 62, zdržalo sa 29, nehlasovalo 17. Konštatujem, že návrh sme neschválili. Ďalej pán poslanec Oberhauser podal návrh, ktorý sme schválili pri schvaľovaní na doplnenie programu v návrhoch pána poslanca Juriša. Pani poslankyňa Tóthová žiada, aby vláda Slovenskej republiky predložila správu o dosahoch ozdravovacích ekonomických opatrení na najslabšie vrstvy obyvateľstva. Prezentujme sa a hlasujme. (Hlasovanie.) Prítomných je 122 poslancov, za 47, proti 23, zdržalo sa 41, nehlasovalo 11. Konštatujem, že návrh sme neschválili. Pani poslankyňa Tóthová ďalej navrhuje, aby sme bod 90 prerokovali ako bod 27. Prosím, prezentujme sa a hlasujme. (Hlasovanie.) Prítomných je 120 poslancov, za 54, proti 18, zdržalo sa 42, nehlasovalo 6. Konštatujem, že návrh sme neschválili. Pani poslankyňa Kolláriková žiada zaradiť správu ministra zahraničných vecí, aké konkrétne výsledky boli dosiahnuté pri rokovaniach s Maďarskou republikou o neuplatňovaní zákona o zahraničných Maďaroch na území Slovenskej republiky. Prezentujme sa a hlasujme. (Hlasovanie.) Prítomných je 120 poslancov, za 47, proti 14, zdržalo sa 48, nehlasovalo 11. Konštatujem, že návrh sme neschválili. Ďalej pán poslanec Cuper žiada, aby zajtra ráno pán minister kultúry podal informáciu, prečo STV nie je schopná zabezpečiť ani záznam z rokovania Národnej rady Slovenskej republiky. Prosím, prezentujme sa a hlasujme. (Hlasovanie.) Prítomných je 118 poslancov, za 52, proti 30, zdržalo sa 30, nehlasovalo 6. Návrh sme neschválili. Pani poslankyňa Kolláriková žiada, aby do programu schôdze bol zaradený nový bod, a to správa podpredsedu vlády Csákyho o tom, aké výsledky dosiahol pri riešení problémov cigánskeho etnika. Prosím, prezentujme sa a hlasujme. (Hlasovanie.) Prítomných je 112 poslancov, za 50, proti 14, zdržalo sa 37, nehlasovalo 11. Návrh sme neschválili. Teraz by som poprosil pána poslanca Oberhausera, aby upresnil svoj návrh, ktorým požiadal pani ministerku Machovú o správu o aktuálnej informácii privatizácie SAD-iek, alebo, nech sa páči, pán poslanec Oberhauser. V. Oberhauser, poslanec: Ďakujem, pán predsedajúci. Ja by som chcel poprosiť pani ministerku Machovú, aby predložila informáciu o stave v privatizácii strategických podnikov, tak sa volali v minulosti, ale ide o firmy, ktoré sú v bankovníctve, poisťovníctve, SAD, železnice a plynárenstvo a podobne, proste strategické monopoly, aby predložila stav v privatizácii, ako sú veci pripravené, kde sa koľko zinkasovalo a ako sa s tými peniazmi má naložiť. Ďakujem.